19.03.2007 00:00   Keskerakond kogus 23,1% häältest, saades parlamendist 51 kohta, mis on senisega võrreldes nelja võrra vähem, vahendas Soome meedia.    Keskerakonna esimees peaminister Matti Vanhanen ütles, et ei uskunud ühelgi hetkel, et erakond võiks jätkata suurima parlamendiparteina. Ta lausus, et tegemist on esimese korraga alates 1960. aastate algusest, kui Keskerakond on suutnud hoida valimistel  suurima partei positsiooni ning rõhutas, et opositsioonil on kergem võita, kui valitsusparteil oma kohta hoida.    "Kui oleksime olümpial, siis oleks meie aeg halvem kui nelja aasta eest, aga medali värv oleks sama," ütles Vanhanen.    22,3% valijate toetuse saanud Koonderakond saab uues paralamendis senisest kümme kohta rohkem, kokku pääseb nende esindajaid Eduskuntasse 50.    Erakonna esimees Jyrki Katainen nimetas parteid valimiste suurimaks võitjaks ning tema hinnangul ei  tohiks neid valitusest kõrvale jätta. "Kui lõplik tulemus on nii positiivne, siis peab see paistma ka valitsuse koosseisust. Kui me ei ole valituses sellise tulemuse järel, siis nõuab see võistlejatelt eriti vägivaldseid abinõusid," lausus Katainen häältelugemise käigus.    Tema kinnitusel väljendasid valijad oma soovi muutuste järele Koonderakonna kaudu.    Valimiste kõige suuremaks kaotajaks on Sotsiaaldemokraatlik Erakond (SDP), mis kogus 21,4% häältest ja kaotas kaheksa saadikukohta.  Kokku pääses SDP esindajaid parlamenti 45.    SDP esimees Eero Heinäluoma tunnistas kaotust, põhjendades seda sellega, et piirkondades, kus erakonnal on suurim toetus, jäi osalusprotsent eelmiste valimistega võrreldes madalamaks.    Kaks saadikukohta kaotas Vasakliit (Vasemmistoliitto), mille ridadest pääses parlamenti 17 inimest (8,5% häältest).    Võrreldes eelmiste valimistega said parlamendikohti juurde nii rohelised (Vihreät), saades 8,5% häältest ja senise 14 parlamendikoha  asemel 15, Rootsi Rahvapartei (RKP), saades 4,5% häältest ja üheksa kohta kaheksa asemel kui ka Põlissoomlased (Perussuomalaiset), kogudes 4,0% häältest ja saades viis saadikukohta senises kolme asemel.    Kristlikud Demokraadid (KD) kogusid 4,9% häältest ning ka uues parlamendikoosseisus on neilt seitse esindajat nagu seni.    Valimistel kandideerinutest sai enim hääli Koonderakoda kuuluv Sauli Niinistö, kogudes 60 498 häält, mis on läbi aegade Soome kõige suurem tulemus.    Kandideerinud ministritest jäi ainsana parlamendist välja justiitsminister Leena Luhtanen (SDP), Eduskunta ei pääsenud ka roheliste liider Tarja Cronberg.    Valimistel osales 67,8% hääleõiguslikest Soome kodanikest.